03/03/2017 | Administración LocalMunicipal
A Coruña
Área de Rexeneración Urbana e Dereito á Vivenda
Servizo de Vivenda e Rehabilitación
Edicto de aprobación da instrución para establecer o procedemento de asignación de vivendas municipais no marco do proceso de acceso a un hábitat digno das persoas habitantes dos asentamentos precarios na Coruña

EDICTO APROBACIÓN DA INSTRUCIÓN PARA ESTABLECER O PROCEDEMENTO DE ASIGNACIÓN DE VIVENDAS MUNICIPAIS NO MARCO DO PROCESO DE ACCESO A UN HÁBITAT DIGNO DAS PERSOAS HABITANTES DOS ASENTAMENTOS PRECARIOS NA CORUÑA Por resolución ditada o 20 de febreiro de 2017 polo Tenente de Alcalde responsable da área de Rexeneración urbana, dereito á vivenda e mobilidade sostible, por delegación da Xunta de Goberno Local mediante acordos de 7 de agosto de 2015 (BOP núm.163 de 27 de agosto de 2015) e 15 de xullo de 2016 (BOP núm.139 de 22 de xullo de 2016), se aprobou a Instrución para establecer o procedemento de asignación de vivendas municipais no marco do proceso de acceso a un hábitat digno das persoas habitantes dos asentamentos precarios na Coruña. O texto íntegro da referida Instrución é o seguinte: “INSTRUCIÓN PARA ESTABLECER O PROCEDEMENTO DE ASIGNACIÓN DE VIVENDAS MUNICIPAIS NO MARCO DO PROCESO DE ACCESO A UN HÁBITAT DIGNO DAS PERSOAS HABITANTES DOS ASENTAMENTOS PRECARIOS NA CORUÑA. PREÁMBULO A Xunta de Goberno Local ven de aprobar na súa sesión de data 17 de xuño de 2016 un Plan de acceso ao hábitat digno para as persoas habitantes dos asentamentos precarios na cidade da Coruña. Este Plan pretende garantir o acceso ao hábitat digno para as persoas habitantes dos asentamentos precarios en condicións seguras, axeitadas e sostibles, traballando para eliminar a situación do chabolismo na cidade da Coruña dun xeito equitativo. O Plan baséase na premisa de que as sociedades deben garantir o acceso e pleno disfrute dos dereitos humanos para o total da cidadanía e ao mesmo tempo recoñece a grande responsabilidade que teñen as autoridades políticas como axente social para levar a cabo este obxectivo dentro da súa xurisdición. A ausencia dunha vivenda e entorno dignos, sendo unha necesidade humana básica que garante as condicións de vida na cotidianeidade, está intimamente ligada a un marco de exclusión residencial e social no que se ven vulnerados unha boa parte dos dereitos e no que a desigualdade está cada vez máis pronunciada. A Coruña, cun total de 244.000 habitantes, é a cidade de Galicia con máis chabolistas. Ademáis das aproximadamente 500 persoas que subsisten nos 3 asentamentos precarios aínda existentes na cidade (O Portiño, As Rañas e A Pasaxe), a cifra duplícase se consideramos o chabolismo vertical: aquelas familias en situación de exclusión social marcada pola situación de chabolismo preexistente e que seguen vivindo nunha situación precaria, sen dereitos recoñecidos en relación á vivenda que habitan e, polo tanto, sen deberes asumidos en relación a ela. Estes datos reflexan a magnitude desta problemática que perpetuou na cidade unha situación de exclusión residencial nas sucesivas xeneracións destas familias ao longo dos últimos 40 anos, ao mesmo tempo que segue a condicionar o desenvolvemento urbanístico da mesma. Polo que, perante esta realidade cómpre buscar unha solución específica en relación ao acceso á vivenda para este colectivo. A transformación deste escenario de inxustiza social debe ser unha das prioridades do Goberno municipal e formar parte da creación do seu modelo de cidade inclusivo. A implementación do Plan terá que ter en conta os aportes e a responsabilidade de todas as partes implicadas para construír de forma colaborativa unha estratexia de acción para o desenvolvemento de medidas en cada un dos ámbitos (habitacional, sociolaboral e de participación cotiá). Cómpre atopar as sinerxias na formulación destas medidas, de forma que todas elas conflúan en favor da promoción da inclusión social das persoas habitantes nos asentamentos precarios da Coruña dende unha estratexia integral de acceso ao hábitat, na que as Unidades de Convivencia asuman a súa corresponsabilidade, co recoñecemento dun conxunto de dereitos e deberes que van mais aló do propio ámbito habitacional. Todas as persoas habitantes dos asentamentos están nunha situación de precariedade habitacional. Este feito relaciónase no ámbito físico coa carencia de vivenda e dun entorno en condicións mínimas de habitabilidade e salubridade; no ámbito xurídico, coa carencia duns dereitos recoñecidos sobre a súa vivenda; e no ámbito social coa situación de desigualdade e exclusión xerada como consecuencia desta condición de precariedade residencial mantida ao longo do tempo. No plano xurídico, o Goberno municipal aspira a modificar a situación de precariedade habitacional ás persoas que habitan os asentamentos garantindo o dereito a condicións de vida dignas. O Plan propón transformar esta situación de inseguridade e desprotección para buscar alternativas habitacionais nun marco de seguridade xurídica coherente coas liñas de planificación territorial e modelo de cidade deseñadas polo actual Goberno municipal. Neste marco, debe existir o compromiso de garantir o seu acceso a un hábitat digno e axeitado territorial e socialmente. Co obxectivo xeral de garantir o acceso igualitario ao hábitat digno ás persoas habitantes dos asentamentos precarios da cidade da Coruña, a Corporación municipal pretende asumir unha serie de compromisos coas Unidades de Convivencia e reciprocamente estas co concello, nun marco xurídico vinculante para ambas partes. Coa finalidade de recoller estes compromisos e regular o procedemento para a asignación en réxime de aluguer de vivendas municipais como posible medio máis axeitado ás necesidades dalgunhas das unidades de convivencia, e co obxectivo concreto de establecer un marco xurídico adecuado para o cumprimento destes compromisos, que permita a súa consecución cunhas garantías de legalidade, igualdade e seguridade xurídica, a Área de Rexeneración Urbana, Dereito á Vivenda e Mobilidade Sostible dita a presente instrución dirixida á garantir a participación das Unidades de Convivencia no proceso de acceso a un hábitat digno e a posta a disposición de vivendas municipais como posible medio para acadalo. I.–OBXECTO E NATUREZA XURÍDICA.1. A presente instrución ten por obxecto establecer o procedemento de asignación de vivendas municipais ás Unidades de Convivencia cando se considere o medio máis axeitado, no marco do Plan de acceso ao hábitat digno (en diante, PaHD) para as persoas habitantes dos asentamentos precarios da cidade da Coruña, aprobado pola Xunta de Goberno Local na súa sesión de data 17 de xuño de 2016.2. A participación no proceso das unidades de convivencia quedará reflexada nun Documento Xurídico Vinculante, no que se recollerán os datos da unidade, os seus integrantes, os compromisos que asume segundo o PaHD así como os compromisos municipais que asume o concello conforme ao plan.3. As vivendas postas a disposición do PaHD teñen a natureza xurídica de bens patrimoniais municipais, polo que as resolucións que se adopten respecto do seu uso en réxime de aluguer terán natureza privada e se rexerán polas súas propias cláusulas, por esta instrución e, no non disposto anteriormente, pola normativa de dereito civil, sen prexuízo da aplicación supletoria da normativa de dereito administrativo, no que non se opoña á anterior.4. O concello disporá das facultades que outorga a normativa administrativa aos municipios para a interpretación e modificación, por razóns de interese municipal, do establecido na presente instrución. Será competente para a interpretación e resolución de cantas cuestións se susciten na execución desta Instrución a persoa responsable da Área de Rexeneración Urbana, Dereito á Vivenda e Mobilidade Sostible, e para coñecer das controversias xurídicas relacionadas coa mesma a Xurisdición Civil. II.–UNIDADES DE CONVIVENCIA PARTICIPANTES E REQUISITOS DE ACCESO A UNHA VIVENDA MUNICIPAL.1. A Unidade de Convivencia que pretenda participar no proceso de acceso e ser adxudicataria dunha vivenda municipal deberá cumprir os seguintes requisitos: 1.º) Que os seus membros sexan habitantes nos asentamentos precarios da cidade da Coruña.2.º) Estar incluída no ámbito de intervención do PaHD que se defina para cada anualidade pola persoa responsable da Área de Rexeneración Urbana, Dereito á Vivenda e Mobilidade Sostible, no marco do PaHD. Para a definición dos ámbitos de intervención, anualmente realizarase unha valoración da situación específica de cada asentamento a fin de priorizar as intervencións segundo as condicións do contexto físico de cada asentamento e os procesos asociados respecto do estado de salubridade e habitabilidade, nivel de illamento social e físico con respecto á contorna, urxencia do realoxo, etc.3.º) Estar incluída nos grupos de intervención prioritaria que se determinen para cada anualidade pola persoa responsable da Área de Rexeneración Urbana, Dereito á Vivenda e Mobilidade Sostible, no marco do PaHD. Para a determinación dos grupos de intervención prioritaria, con carácter periódico establecerase unha clasificación das Unidades de Convivencia en grupos, en atención á situación de inseguridade xurídica e económica na que se atopen.4.º) Non ter débedas coa Facenda municipal; en caso contrario, a Unidade de Convivencia deberá asinar un compromiso de pago das mesmas mediante un plan de aforro que deberá figurar no seu Itinerario Individualizado de Inclusión Habitacional-Social, que indicará a cantidade mensual que a unidade satisfará xunto ca renda.5.º) Non ser titular de ningunha vivenda, nin arrendatario, usufrutuario ou titular de ningún dereito que permita o seu uso ou desfrute, así como tampouco ser propietario de ningún ben inmoble, de natureza urbana ou rústica, cun valor catastral superior a 30.000,00 €. De superarse este valor, deberá acreditarse a imposibilidade de obter rendemento económico por ningún medio incluída a súa transmisión ou venda. O cumprimento dos tres primeiros requisitos deberá constar no Censo Xeral de persoas que poden ser suxeitos potenciais do PaHD, que contará cunha ficha por cada Unidade de Convivencia na que figure a información precisa de cada unha das tres circunstancias esixidas.2. Ademais dos requisitos anteriores, a Unidade de Convivencia que pretenda ser adxudicataria dunha vivenda municipal debe comprometerse a participar nas accións derivadas do PaHD. A tal efecto: a) Debe coñecer e comprender o PaHD (fase de entendemento, segundo o establecido no PaHD). b) Debe colaborar nas accións derivadas do PaHD, aportando os datos de información complementaria ao equipo de traballo vinculado ao proceso de acceso a un hábitat digno sobre a súa historia familiar e redes de apoio, traballo e situación económica, escolarización, vivenda, saúde, acceso a recursos, etc. (fase de motivación, segundo o establecido no PaHD). 3. Debe asinar o Documento Xurídico Vinculante para a súa participación e asunción de compromisos, nos termos indicados no mesmo. O documento deberá asinarse polo concello e por todos os integrantes maiores de idade da Unidade de Convivencia, que ademais designará un representante da mesma a efectos de notificación e actuar en nome da unidade. III. PROCEDEMENTO PARA O ACCESO A UNHA VIVIENDA MUNICIPAL.1. Inicio. O procedemento de asignación dunha vivenda municipal iniciarase de oficio, mediante resolución da persoa responsable da Área de Rexeneración Urbana, Dereito á Vivenda e Mobilidade Sostible, a proposta do equipo de traballo vinculado ao proceso de acceso a un hábitat digno, cando se teña constancia da existencia de Unidades de Convivencia que compren os requisitos de acceso establecidos no apartado II desta Instrución. A resolución establecerá: a) O número de vivendas municipais dispoñibles que puideran ser asignadas á execución do PaHD na anualidade en curso, incluíndose nun anexo un detalle descritivo das condicións de cada vivenda. Esta listaxe non implicará a afección concreta das vivendas a este réxime de aluguer, se non que terá so efectos informativos das vivendas municipais baleiras no momento do inicio do procedemento. b) O ámbito de intervención do PaHD para a anualidade en curso. c) Os grupos de intervención prioritaria na referida anualidade.2. Tramitación.2.1. Para a asignación das vivendas municipais constituirase unha Comisión de Apoio á Implementación do PaHD (CaIP), integrada polos seguintes membros: a) A persoa responsable da Área de Rexeneración Urbana, Dereito á Vivenda e Mobilidade Sostible, que realizará as funcións de presidencia, ou persoa en quen delegue. b) Unha persoa representante da Área de Xustiza Social e Coidados, designada pola responsable da devandita Área. c) A persoa que ostente a Xefatura de Servizo de Rehabilitación e Vivenda, que realizará as funcións de secretaría. O/a presidente/a poderá invitar á CaIP a persoas expertas alleas ao Concello, que asistirán ás sesións con voz e sen voto. Os integrantes concretos da CaIP serán nomeados por resolución da persoa responsable da Área de Rexeneración Urbana, Dereito á Vivenda e Mobilidade Sostible, así como o cese, suplencia ou cambio de persoa concreta.2.2. A CaIP valorará a situación de cada unha da Unidades de Convivencia que están en condicións de acceder a unha vivenda municipal, tomando en consideración os seguintes criterios: a) Criterios estratéxicos: valorarase o impacto que poda ter a saída dunha Unidade de Convivencia do asentamento polo seu rol e/ou localización no mesmo, en termos de poder influír e condicionar positivamente o inicio ou consecución exitosa dos procesos de saída e inclusión social doutras UCs. b) Criterios de oportunidade: valorarase que a vivenda dispoñible sexa axeitada ás necesidades e intereses da Unidade de Convivencia, tanto pola súa organización espacial e as condicións de accesibilidade e uso da mesma, como pola súa contorna (existencia de redes de apoio próximas, localización -proximidade ao centro escolar ou posibilidade de transporte, proximidade da súa actividade laboral, etc.). c) Criterios de emerxencia social: valorarse a situación particular da Unidade de Convivencia, priorizándose a asignación de vivendas en favor das que estean nunha maior situación ou risco de emerxencia social.2.3. A CaIP elaborará unha proposta de asignación da vivenda municipal máis axeitada para cada Unidade de Convivencia concreta, que elevará á persoa responsable da Área de Rexeneración Urbana, Dereito á Vivenda e Mobilidade Sostible.3. Resolución. A persoa responsable da Área de Rexeneración Urbana, Dereito á Vivenda e Mobilidade Sostible adxudicará as vivendas municipais atendendo á proposta da CaIP. A adxudicación de cada vivenda quedará condicionada á sinatura do correspondente contrato e inventario de bens, segundo a normativa vixente en materia de arrendamentos urbanos. A resolución notificarase á persoa representante da Unidade de Convivencia, concedéndolle un prazo fixado na mesma para ocupar efectivamente a vivenda asignada.4. Firma do contrato e inventario de bens. Recibida a notificación da resolución, e antes da ocupación efectiva da vivenda, a persoa representante da Unidade de Convivencia asinará o contrato de aluguer asumindo os dereitos e as obrigas que lle recoñece a normativa vixente en materia de arrendamentos urbanos, e con aceptación expresa das condicións recollidas no mesmo, entendéndose, no caso de non facelo, que renuncia á vivenda. Así mesmo, asinará un inventario dos bens da vivenda que se lle entregará no momento de entrada na mesma.5. Medidas provisionais.1. Cando as circunstancias do caso o requiran e concorran especiais condicións de emerxencia social ou de calquera outra índole apreciadas pola CaIP no Itinerario Individualizado de Inclusión Habitacional-Social da Unidade de Convivencia, a persoa responsable da Área de Rexeneración Urbana, Dereito á Vivenda e Mobilidade Sostible, a proposta da CaIP, poderá adoitar medidas provisionais para favorecer a ocupación inmediata de vivendas municipais baleiras.2. Entre as referidas medidas, contemplarase a asignación provisional de vivendas a Unidades de Convivencia sen agardar á finalización do procedemento previsto nesta Instrución cando existan vivendas vacantes e unha previsión de tardanza nas Unidades de Convivencia que aspiren a unha vivenda digna na consecución dalgún dos requisitos previos de acceso non imputable a elas. Neste caso, poderanse asignar as vivendas baleiras priorizando a adxudicación en favor de colectivos vulnerables (violencia de xénero, xente maior soa, menores, persoas con discapacidade ou en situación de dependencia, etc.). A asignación terá carácter temporal e en precario e quedará condicionada á realización dos trámites e o cumprimento dos requisitos de acceso previstos nesta Instrución. Nestes casos, a Unidade de Convivencia cumprirá dende a súa entrada na vivenda con todas as obrigas que esta instrución establece para a parte arrendataria dunha vivenda municipal, incluído o compromiso de abandonar a vivenda se non se completa o procedemento establecido para a súa adxudicación definitiva.3. A resolución pola que se adopten medidas provisionais deberá estar motivada, facéndose constar expresamente na mesma a necesidade e proporcionalidade da medida adoptada.6. Listaxe de agarda. Cando existan menos vivendas dispoñibles que Unidades de Convivencia en condicións de acceder ás mesmas, elaborarse unha listaxe de agarda, que será empregada para a adxudicación de novas vivendas. Igualmente, poderán irse incorporando novas vivendas no caso de que queden baleiras durante todo o proceso de acceso. VII.–CONDICIÓNS DO RÉXIME DE ALUGUER DAS VIVIENDAS MUNICIPAIS.1.–Fianza. Tras asinar o contrato e antes da entrada na vivenda, a Unidade de Convivencia deberá ingresar unha fianza igual ao importe fixado como renda mensual polo aluguer da vivenda. En casos especiais debidamente motivados pola CaIP, a fianza poderá ser obxecto de fraccionamento ata en 4 prazos mensuais, debendo recollerse os prazos e contías na resolución de adxudicación da vivenda.2.–Duración do contrato e renda anual. Na resolución de adxudicación dunha vivenda municipal deberán figurar a duración máxima de ocupación da vivenda e a renda que debe pagar a Unidade de Convivencia polo aluguer da mesma. Para a determinación destes dous elementos atenderase ao Itinerario Individualizado de Inclusión Habitacional-Social (IIIH-S) da Unidade de Convivencia. A duración do aloxamento en réxime de aluguer será de cinco anos, estando os contratos suxeitos á normativa de arrendamentos urbanos a unha duración anual, prorrogable ata os cinco anos. O cómputo se considerará a partir da data de entrada na vivenda, incluído o período de aloxamento temporal como medida provisional no seu caso. Ao termo deste prazo de cinco anos, a Unidade de Convivencia poderá optar ao réxime xeral de aluguer das vivendas municipais sen necesidade de concorrer a convocatoria pública, nas mesmas condicións económicas e xurídicas recollidas na última convocatoria que fixera o concello durante o prazo de cinco anos. Será necesario que a CaIP emita un informe favorable dos compromisos e requisitos cumpridos pola Unidade de Convivencia e a necesidade de continuar sendo adxudicataria da vivenda municipal. Esta opción se realizará mediante resolución motivada da persoa responsable da Área de Rexeneración Urbana, Dereito á Vivenda e Mobilidade Sostible. O prezo que corresponderá pagar á Unidade de Convivencia polo uso da vivenda será o 2% da valoración da vivenda, incrementándose anualmente segundo o índice de prezos. A contía fixada non poderá exceder do 20% dos recursos económicos dos que dispoña a Unidade de Convivencia, segundo os datos declarados no IIIH-S, de acordo co previsto no PaHD aprobado; esta porcentaxe poderá fixarse no 15% no caso de que o único ingreso da UdC sexa a percepción da Renda de Inclusión Social de Galicia (RISGA) ou prestación de contía similar. Nos casos de aplicar estas porcentaxes en función dos ingresos, a Unidade de Convivencia estará obrigada a presentar os seus ingresos anualmente mentres dure o arrendamento, ao obxecto de revisar cada ano polo concello a contía a satisfacer. En ningún caso o importe fixado como renda polo aluguer poderá ser inferior ao 1% do valor da vivenda. No caso de que os gastos totais do arrendamento excedan da porcentaxe do 20% dos ingresos da unidade de convivencia fixada como importe máximo do aluguer no PaHD, o concello poderá aplicar medidas excepcionais en relación cos gastos, debidamente motivadas e fundamentadas, e a proposta da CaIP.3.–Inspección municipal das vivendas e seguimento das condicións do aluguer. O Concello resérvase a facultade de inspección da vivenda, para garantir o uso adecuado da mesma, así como a facultade de seguimento do cumprimento das condicións do réxime de aluguer expostas na presente instrución como dereitos e obrigas dos adxudicatarios.4.–Outras condicións xerais dos contratos. Todas as cuestións relativas a réxime de prórrogas, revisión anual da renda, posibilidade de subrogación, etc., resolveranse conforme ao disposto na normativa vixente en materia de arrendamentos urbanos.5.–Dereitos e obrigas das persoas adxudicatarias dunha vivenda municipal. As persoas adxudicatarias dunha vivenda municipal, titulares do contrato de aluguer, terán os dereitos recoñecidos na normativa de arrendamentos urbanos, e principalmente os seguintes dereitos: a) A permanecer na vivenda mentres non concorra algunha das causas de finalización da estancia; b) A abandonar a vivenda por propia vontade; c) Ao uso e desfrute da vivenda e respecto da súa privacidade, a excepción das intervencións sinaladas no documento de condicións de aloxamento; d) A ser oídas no caso de calquera alteración ou incidencia do uso e desfrute da vivenda que se produza. As persoas adxudicatarias dunha vivenda municipal terán as seguintes obrigas: a) Subscribir o correspondente contrato de arrendamento da vivenda co concello, nas condicións de prazo e renda descritas na resolución de adxudicación. b) Desenvolver as accións previstas no IIIHS. c) Pagar ao concello a renda polo arrendamento establecida na resolución de adxudicación, así como outros gastos de aloxamento e comunidade, e contratar por conta da unidade de convivencia os subministros de enerxía eléctrica, gas e auga segundo a normativa vixente en materia de arrendamentos urbanos. d) Abandonar a vivenda unha vez que se dea por finalizada a súa ocupación polas causas descritas nesta instrución. Os gastos por arranxos e mellora da vivenda correrán a cargo do concello, excepto que estes estean motivados por razóns imputables á Unidade de Convivencia, tendo en conta que serán a cargo da mesma todos os gastos de conservación e mantemento da vivenda.6.–Extinción. O contrato de arrendamento extinguirase pola finalización do prazo recollido na resolución de aloxamento ou pola revogación da resolución de adxudicación da vivenda, que se producirá pola concorrencia dalgunha das causas seguintes: a) Desaparición das causas que motivaron a súa concesión como medio máis axeitado. b) Uso inadecuado da vivenda. c) Incumprimento dos compromisos adquiridos no Documento xurídico vinculante ou no contrato de arrendamento. d) Non ocupación efectiva da vivenda no prazo establecido sen causa que o xustifique ou ausencia da mesma sen xustificar durante un prazo superior a quince días. e) Falseamento de datos, documentación ou ocultación dos mesmos. f) Cesión ou subarrendo da vivenda a outras persoas alleas á UdC. A revogación da resolución de adxudicación da vivenda corresponderá ao responsable da Área de Rexeneración Urbana, Dereito á Vivenda e Mobilidade Sostible, e ditarase previa audiencia á persoa representante da Unidade de Convivencia interesada, co informe favorable á revogación da CaIP. Unha vez extinguido o contrato de arrendamento polo transcurso do prazo ou declarada formalmente a revogación da resolución de adxudicación, a Unidade de Convivencia deberá deixar a vivenda nas mesmas condicións nas que o encontrou, entregando as chaves ao concello no prazo de dez días naturais a partir da data de notificación da resolución, agás que se opte por continuar co arrendamento nas condicións xerais de aluguer das vivendas municipais vixentes nese momento. No caso de que, finalizado o arrendamento, a vivenda non reunise as mesmas condicións que as que tiña cando se entregou, deberá indemnizar ao concello, no caso de que se reclame, polo importe das reparacións que resultasen necesarias.7.–Desafiuzamento. No caso de que a persoa ou persoas que deban abandonar unha vivenda se negaran a facelo, poderán ser obrigados mediante desafiuzamento seguindo os trámites procedimentais que sexan oportunos conforme a normativa vixente en materia de arrendamentos urbanos. DISPOSICIÓN ADICIONAL Poderán resultar beneficiarias dunha vivenda municipal en réxime de aluguer segundo as condicións da presente instrución, as Unidades de Convivencia que, tendo participado en procesos anteriores de erradicación de asentamentos precarios na cidade, actualmente son destinatarias de outras solucións temporais ás que poderían acollerse os habitantes dos asentamentos precarios aos que se refire o PaHD. Nestes casos asinarán o Documento Xurídico Vinculante esixido nesta instrución, e o equipo de traballo elaborará de forma colaborativa xunto coa Unidade de Convivencia o seu IIIH-S no que se fundamentará a adxudicación dunha vivenda municipal como medida máis axeitada e farase constar o cumprimento dos compromisos asumidos e a súa traxectoria no programa ao que se acolleu. A Coruña, febreiro de 2017. O Tenente de Alcalde responsable da área de Rexeneración urbana, dereito á vivenda e mobilidade sostible (Asdo.)” O que se publica para xeral coñecemento. Recursos. A resolución que se publica é definitiva en vía administrativa e contra a mesma cabe interpoñer polos interesados os seguintes recursos: 1.–Con carácter potestativo, RECURSO DE REPOSICIÓN ante o propio órgano que ditou o acto, no prazo dun MES contado a partir do día seguinte ao desta publicación (artigos 123 e 124 da Lei 39/2015, de 1 de outubro, de Procedemento Administrativo Común das Administracións Públicas). 2.–RECURSO CONTENCIOSO-ADMINISTRATIVO, ante os Xulgados do Contencioso-Administrativo da Coruña (artigos 8 e 46 da Lei 29/1998, de 13 de Xullo, reguladora da Xurisdición Contencioso-Administrativa), no prazo de DOUS MESES contados a partir do día seguinte ao desta publicación. En caso de interpoñerse recurso de reposición o prazo de interposición do recurso contencioso-administrativo será de DOUS MESES desde a notificación da resolución desestimatoria do recurso de reposición, se fora expresa ou desde a súa desestimación tácita, que se producirá se no prazo de seis meses non se resolve o recurso de reposición interposto. Todo iso sen prexuízo de que se interpoña calquera outro que se estime procedente. A Coruña, 24 de febreiro de 2017. O ALCALDE, P. D. (Decreto Alcaldía do 15 de xuño de 2015- BOP núm.125 do 6 de xullo de 2015) O Tenente de Alcalde responsable da área de Rexeneración urbana, dereito á vivenda e mobilidade sostible Xiao Varela Gómez